Cu privire la aprobarea proiectului de lege pentru completarea 

Legii nr. 151-XVI din 8 iunie 2006 privind abolirea regimului de vize 
pentru cetăţenii statelor membre ale Uniunii Europene, 
Statelor Unite ale Americii, Canadei, Confederaţiei Elveţiene, 
Regatului Norvegiei, Republicii Islanda şi Japoniei

Guvernul HOTĂRĂŞTE:

Se aprobă şi se prezintă Parlamentului spre examinare proiectul de lege pentru completarea Legii nr.151-XVI din 8 iunie 2006 privind abolirea regimului de vize pentru cetăţenii statelor membre ale Uniunii Europene, Statelor Unite ale Americii, Canadei, Confederaţiei Elveţiene, Regatului Norvegiei, Republicii Islanda şi Japoniei.

Proiect

PARLAMENTUL REPUBLICII MOLDOVA

LEGE

pentru completarea Legii nr. 151-XVI din 8 iunie 2006 privind abolirea regimului de vize pentru cetăţenii statelor membre ale Uniunii Europene, 
Statelor Unite ale Americii, Canadei, Confederaţiei Elveţiene, 
Regatului Norvegiei, Republicii Islanda şi Japoniei

În scopul extinderii relaţiilor de colaborare cu Principatul Andorra, Statul Israel, Principatul Liechtenstein şi Principatul Monaco, precum şi în vederea obţinerii pentru cetăţenii Republicii Moldova din partea acestor state a unui regim de vize similar celui implementat de Uniunea Europeană,

Parlamentul adoptă prezenta lege organică.

Articol unic. – Legea nr. 151-XVI din 8 iunie 2006 privind abolirea regimului de vize pentru cetăţenii statelor membre ale Uniunii Europene, Statelor Unite ale Americii, Canadei, Confederaţiei Elveţiene, Regatului Norvegiei, Republicii Islanda şi Japoniei (Monitorul Oficial al Republicii Moldova, 2006, nr.102 art. 482), cu completările ulterioare, se completează după cum urmează:

1. În titlul şi în preambulul legii, după cuvintele „Republicii Islanda” se introduc cuvintele „ , Principatului Andorra, Statului Israel, Principatului Liechtenstein, Principatului Monaco”.

2. Articolul 1 se completează cu următorul alineat:

„Se aboleşte, cu începere de la 1 martie 2010, regimul de vize pentru cetăţenii Principatului Andorra, Statului Israel, Principatului Liechtenstein, Principatului Monaco”. 

Preşedintele Parlamentului 

NOTĂ INFORMATIVĂ

referitor la proiectul de lege pentru completarea Legii nr. 151-XVI din 8 iunie 2006 privind abolirea regimului de vize pentru cetăţenii statelor membre ale Uniunii Europene, Statelor Unite ale Americii, Canadei, Confederaţiei Elveţiene, Regatului Norvegiei, Republicii Islanda  şi Japoniei
Prin adoptarea Legii nr. 151-XVI din 08 iunie 2006, Republica Moldova a abolit regimul de vize pentru cetăţenii statelor membre ale Uniunii Europene, Statelor Unite ale Americii, Canadei, Confederaţiei Elveţiene, Regatului Norvegiei, Republicii Islanda şi Japoniei. 

Ulterior, Legea nominalizată a fost modificată la data 27 decembrie 2006, prin completarea listei statelor pentru care se aboleşte regimul de vize, şi anume: Regatul Norvegiei şi Republica Islanda. 

În scopul consolidării relaţiilor bilaterale politice, economice, comerciale, ştiinţifice etc., MAEIE consideră oportun abolirea regimului de vize pentru cetăţenii următoarelor state: Principatul Andora, Principatul Monaco, Principatul Liechtenstein şi Statul Israel. 

Abolirea regimului de vize pentru statele enumerate, va avea o conotaţie politică importantă pentru Republica Moldova. Realizarea modificărilor legislative propuse de către MAEIE, vor crea o atitudine pozitivă a Statului Israel, Principatului Liechtenstein, Principatului Andora şi Principatului Monaco vis-a-vis de ţara noastră şi disponibilitatea de dezvoltare în continuare a relaţiilor bilaterale. 

Completarea propusă de către MAEIE nu intră în contradicţie cu alte acte normative naţionale, internaţionale sau comunitare.

Din punct de vedere economico-financiar, conform estimărilor efectuate de MAEIE, ulterior abolirii regimului de vize pentru cetăţenii statelor enumerate, reieşind din numărul vizelor eliberate în perioada anilor 2007-2009, veniturile la bugetul de stat se vor reduce din contul prestării serviciilor consulare cu aproximativ 300 mii dolari SUA anual, după cum urmează: 

Statul Israel – anul 2007 – 5444 vize, anul 2008 – 5461 vize, primele 9 luni ale anului 2009 – 4077 vize;

Principatul Andora – anul 2007 – 8 vize, anul 2008 – 0 vize, primele 9 luni ale anului 2009 – 0 vize;

Principatul Monaco – anul 2007 – 0 vize, anul 2008 – 0 vize, primele 9 luni ale anului 2009 – 11 vize;

Principatul Liechtenstein – anul 2007 – 4 vize, anul 2008 – 6 vize, primele 9 luni ale anului 2009 – 10 vize.

Însă, remarcam că aspectul politic va avea o conotaţie pozitivă asupra dezvoltării cooperării economice şi de susţinere a intereselor Republicii Moldova în cadrul diferitor structuri politico-financiare internaţionale. 

Reieşind din cele expuse, MAEIE consideră oportună modificarea cadrului juridic în domeniul vizelor cu Statul Israel, Principatul Monaco, Principatul Andora şi Principatul Liechtenstein, prin completarea Legii nr. 151-XVI din 08 iunie 2006.

